漢爲廣陵國，屬徐州刺史部，魏、六朝皆因之，及歸北齊，號吳州，以青、兗二州之民充之。隋文皇開皇九年，以吳州爲揚州，治於丹陽，始得今名。大業四年，通濟渠濟，城中百業遂興。唐高祖武德八年，以廣陵爲州治。久之，漸成雄州氣象，時號揚一益二，域外之民咸慕名而至。僖宗光啟三年，淮南節度使高駢爲畢師鐸所害，屬將楊行密圍廣陵半載有餘，城中死者逾半，克之，行密乃自立國。史稱楊吳。宋興，昇揚州府，隸淮南東路。靖康以降，處宋金之界，爲死生之地。及蒙元，屬河南江北等處行中書省。明置揚州府，轄三州七縣，屬南直隸。滿清入關，屠城，後仍爲揚州府。俟清季之鐵道修築以降，揚州財貨命脈爲之所斷，不復繁盛矣。民國元年廢府，以諸縣直隸江蘇省。三年，置淮揚道。一九四九年，解放軍入城，置蘇北行政公署，治揚州。一九八三年，廢公署，置地級揚州市，直隸江蘇省。二零零零年，改邗江縣爲邗江區。二零一一年，以江都市爲江都區。二零一二年，省維揚入邗江，遂成今制，凡三區二市一縣。